Pamela Anderson takel premier oor smerige opmerkings | Netwerk24
Pamela Anderson (51), voormalige Baywatch-aktrise en model, het Scott Morrison, Australië se premier, aangevat vir sy "smerige opmerkings" teenoor haar, nadat sy hom gevra het om Julian Assange, die WikiLeads-stigter, by te staan.
Anderson en Assange is sedert 2014 vriende. Daar word beweer dat Anderson, wat ook 'n aktivis is, Assange se situasie gebruik om in die kalklig te bly.
Pamela Anderson Foto: https://www.pamelaandersonfoundation.org/biography/
Anderson het 'n ope brief op haar webtuiste geplaas wat die naweek in The Daily Beast gepubliseer is.
Anderson het in 'n onderhoud op Australië se 60 Minutes 'n beroep op Morrison gedoen om Assange terug te bring na sy geboorteland.
"Kry Julian se paspoort terug en bring hom terug na Australië en wees trots op hom, en hou vir hom 'n partytjie wanneer hy by die huis kom," het sy op die televisieprogram gesê.
Morrison het daarna in 'n onderhoud met 'n plaaslike radiostasie gesê: "Ek het baie vriende wat my gevra het of hulle my spesiale afgevaardigde kan wees om die saak met Anderson uit te sorteer".
Hy het dit ook beklemtoon dat Australië nie by Assange se saak sal ingryp nie.
Anderson sê in haar brief Morrison se reaksie was teleurstellend. "Jy het die lyding van 'n Australiër en sy familie as onbelangrik afgemaak. Jy het dit opgevolg met smerige en onnodige opmerkings teenoor 'n vrou wat haar politieke mening uitspreek," het Anderson in 'n ope brief geskryf.
Verskeie Australiese politici het haar kritiek op Morrison se taalgebruik ondersteun, selfs al het sommige haar standpunte oor Assange se saak betwis.
Assange is in die ambassade van Ecuador in Londen sedert hy in 2012 om asiel gevra het. Hy word deur Amerikaanse wetstoepassingsagentskappe ondersoek vir die publisering van geklassifiseerde diplomatieke boodskappe en ander geheime inligting.
Die WikiLeaks-stigter Julian Assange. Foto: AP
Assange het aanvanklik in die ambassade toevlug gevind nadat Britse howe sy uitlewering aan Swede beveel het om ondervraging in 'n seksuele aanrandingsaak te betwis.
Die saak is uiteindelik laat vaar, maar Assange bly in die ambassade weens kommer dat hy aan Amerika uitgelewer sal word.